Բլանկա Վլաշիչ

Բլանկա Վլաշիչ (խորվ.՝ Blanka Vlašić, ՄՀԱ (խորվ.)՝ [ˈblaːŋka ˈʋlaʃitɕ], նոյեմբերի 8, 1983(1983-11-08), Սպլիտ, ՀՍՖՀ), խորվաթ բարձրացատկորդ, 2008 թվականին Պեկինում անցկացված Օլիմպիական խաղերի փոխչեմպիոն, աշխարհի քառակի չեմպիոն, Եվրոպայի չեմպիոն։
Անձնական ռեկորդը կազմում է 2,08 մ (31 օգոստոսի, 2009, Զագրեբ)։ Դա երկրորդ ցուցանիշն է բաց օդում անցկացվող կանանց բարձրացատկի պատմության մեջ և միայն մեկ սանտիմետրով է զիջում աշխարհի ռեկորդակիր բուլղարացի Ստեֆկա Կոստադինովայի ցուցանիշին (1987 թվական)։ Շինության ներսում նրա ամենաբարձր ցուցանիշը կազմում է 2,06 մ (6 փետրվարի, 2010, Առնշտադտ)։


== Կենսագրություն ==

Բլանկա Վլաշիչը ծնվել է 1983 թվականի նոյեմբերի 8-ին Խորվաթիայի Սպլիտ քաղաքում։ Նրա հայրը՝ Յոշկո Վլաշիչը, միջազգային մակարդակում հանդես է եկել տասնամարտում և սահմանել է Խորվաթիայի ռեկորդ այդ մարզաձևում, իսկ մայրը՝ Վեներան, զբաղվել է բասկետբոլով և դահուկավազքով։ Բլանկա Վլաշիչի անունը դրվել է ի պատիվ Մարոկկոյի Կասաբլանկա քաղաքի, որտեղ դստեր ծննդյան տարում նրա հայրը դարձել էր Միջերկրածովյան խաղերի չեմպիոն։
Բլակա Վլաշիչը հետևել է հորը և սկսել զբաղվել թեթև ատլետիկայով։ Սկզբում նա ցանկանում էր դառնալ սպրինտեր, սակայն բարձր հասակի ու նիհար մարմնակազմվածքի պատճառով սկսել է զբաղվել բարձրացատկով։ 16 տարեկան հասակում նա արդեն ցատկում էր 1 մ 93 սմ, ինչի շնորհիվ իր երկրի հավաքականի կազմում մասնակցում է 2000 թվականին Սիդնեյում կայացած Օլիմպիական խաղերին, սակայն նա ցատկում է 1,92 մ և չի անցնում եզրափակիչ։ Երեք շաբաթ անց նա 1,91 մ արդյունքով հաղթում է թեթև ատլետիկայի աշխարհի պատանեկան առաջնությունում, որ անցկացվում էր Չիլիի Սանտյագո քաղաքում։
2003 թվականին Խորվաթիայի Զագրեբ քաղաքում Բլանկա Վլաշիչը ցատկել է երկու մետրից ավելի։ Նույն թվականին նա շինության ներսում անցկացվող աշխարհի առաջնությունում, որ կայացել է Բիրմինգհեմում, զբաղեցրել է չորրորդ տեղը։ 2004 թվականին Բլանկա Վլաշիչը սահմանել է ազգային ռեկորդ՝ 2,03 մ, ինչը դարձել է իր հոր անձնական ռեկորդի կրկնությունը։ Սակայն 2004 թվականին անցկացված Օլիմպիական խաղերի ժամանակ նա հանդես է եկել ոչ այնքան հաջող կերպով և 1,89 մ արդյունքով գրավել է ընդամենը 11-րդ տեղը։
2005 թվականին Բլանկա Վլաշիչն առողջական խնդիրներ է ունեցել. նա մշտապես իրեն վատ էր զգում, և իր համար դժվար էր պահպանել հաստատուն քաշը։ Բժշկական հետազոտության արդյունքում նրա մոտ հայտնաբերվեց հիպերտիրեոզ։ Բլանկա Վլաշիչը վիրահատվել է, ինչի պատճառով գրեթե հանդես չի եկել 2005 թվականին։
2006 թվականի սկզբին Բլանկա Վլաշիչն անձնական ռեկորդը հասցրել է 2,05 մետրի, իսկ 2007 թվականին հաղթել է իր մասնակցած 19 մրցություններից 18-ում։ Ստոկհոլմում նա սահմանել է նոր ազգային ռեկորդ՝ 2,07 մ, ինչից հետո երեք անգամ փորձել է կրկնել աշխարհի ռեկորդը՝ 2,09 մ։ Օսակայում անցկացված աշխարհի առաջնությունում Բլանկա Վլաշիչը 2,05 արդյունքով արժանացել է ոսկե մեդալի։
34 մրցություններում անընդմեջ հաղթանակ տանելուց հետո Բլանկա Վլաշիչը 2008 թվականին Պեկինում անցկացված Օլիմպիական խաղերում փորձերի քանակով պարտվել է բելգիացի Տիա Հելեբաուտին՝ արժանանալով արծաթե մեդալի։ Մրցաշրջանն ավարտվել է Թեթև ատլետիկայի ֆեդերացիաների միջազգային միության (IAAF) ոսկե լիգայում կրած անհաջողությամբ, որտեղ նա հինգ հաղթանակներից հետո վերջին փուլում պարտվում է գերմանուհի Արիանե Ֆրիդրիխին և բաց է թողնում մեկ միլիոն դոլար մրցանակը շահելու հնարավորությունը։
Բլանկա Վլաշիչն առողջական խնդիրների պատճառով չի մասնակցել 2012 թվականի Օլիմպիական խաղերին։ 2014 թվականի փետրվարի 25-ին նա 2,00 մ արդյունքով հաղթել է Պրահայում անցկացվող մրցությունում։


== Մրցություններ ==


== Նվաճումներ ==
Ոսկե լիգա2003 - առաջին տեղ - Meeting Areva - 1,99 մ
2006 - առաջին տեղ - Bislett Games - 1,98 մ
2006 - առաջին տեղ - Golden Gala - 2,00 մ
2007 - առաջին տեղ - Meeting Areva - 2,02 մ
2007 - առաջին տեղ - Golden Gala - 2,02 մ
2007 - առաջին տեղ - Weltklasse Zürich - 2,04 մ
2007 - առաջին տեղ - Memorial Van Damme - 2,03 մ
2007 - առաջին տեղ - ISTAF - 2,00 մ
2008 - առաջին տեղ - ISTAF - 2,03 մ
2008 - առաջին տեղ - Bislett Games - 2,04 մ
2008 - առաջին տեղ - Golden Gala - 2,00 մ
2008 - առաջին տեղ - Meeting Areva - 2,01 մ
2008 - առաջին տեղ - Weltklasse Zürich - 2,01 մ
2009 - առաջին տեղ - Bislett Games - 2,00 մ
2009 - առաջին տեղ - Meeting Areva - 1,99 մ
2009 - առաջին տեղ - Weltklasse Zürich - 2,01 մ
2009 - առաջին տեղ - Memorial Van Damme - 2,00 մԱդամանդե լիգա2010 - առաջին տեղ - Qatar Athletic Super Grand Prix - 1,98 մ
2010 - առաջին տեղ - Bislett Games - 2,01 մ
2010 - առաջին տեղ - Golden Gala - 2,03 մ
2010 - առաջին տեղ - Meeting Areva - 2,02 մ
2010 - առաջին տեղ - DN Galan - 2,02 մ
2010 - առաջին տեղ - Aviva London Grand Prix - 2,01 մ
2010 - առաջին տեղ - Memorial Van Damme - 2,00 մ
2011 - առաջին տեղ - Shanghai Golden Grand Prix - 1,94 մ
2011 - առաջին տեղ - Golden Gala - 1,95 մ
2011 - առաջին տեղ - British Grand Prix - 1,99 մ
2011 - առաջին տեղ - Herculis - 1,97 մ
2013 - առաջին տեղ - Adidas Grand Prix – 1,94 մ


== Պարգևներ ==
Աշխարհի տարվա լավագույն ատլետ IAAF վարկածով - 2010 թվական
Աշխարհի լավագույն թեթև ատլետ Track & Field News ամսագրի վարկածով - 2010 թվական
Եվրոպայի լավագույն թեթև ատլետ - 2007 և 2010 թվականներ
Խորվաթիայի տարվա լավագույն մարզուհի (2004, 2007-2011)


== Ծանոթագրություններ ==


== Արտաքին հղումներ ==
Բլանկա Վլաշիչի կայքը Archived 2009-06-11 at the Wayback Machine.
Էջը IAAF կայքում (անգլ.)
Բլանկա Վլաշիչ Archived 2011-07-22 at the Wayback Machine. - օլիմպիական վիճակագրությունը Sports-Reference.com կայքում (անգլ.)
Բլանկա Վլաշիչի հետ հարցազրույց Թեթև ատլետիկայի միջազգային ֆեդերացիայի կայքում